b'\n_START_ARTICLE_\nMestna avtobusna linija \xc5\xa1t. 6 (Ljubljana)\n_START_SECTION_\nZgodovina\n_START_PARAGRAPH_\nLeta 1928 je bila odprta avtobusna proga Vi\xc4\x8d \xe2\x80\x93 \xc4\x8crnu\xc4\x8de, ki je bila \xc5\xbee pred drugo svetovno vojno zaradi nerentabilnosti in konkurence tramvaja ukinjena. 27. maja 1931 so namre\xc4\x8d predali namenu novo tramvajsko progo, imenovano vi\xc5\xa1ka proga. Kon\xc4\x8dno obra\xc4\x8dali\xc5\xa1\xc4\x8de je bilo pred vi\xc5\xa1ko cerkvijo. Po drugi svetovni vojni je bil Vi\xc4\x8d s sredi\xc5\xa1\xc4\x8dem mesta \xc5\xa1e vedno povezan s tramvajsko progo, Be\xc5\xbeigrad in Je\xc5\xbeica pa od 6. oktobra 1951 s trolejbusno progo Razstavi\xc5\xa1\xc4\x8de (Vilharjeva cesta) \xe2\x80\x93 Je\xc5\xbeica. Maja leta 1956 so trolejbusno progo od Vilharjeve podalj\xc5\xa1ali preko \xc5\xbeelezni\xc5\xa1ke proge mimo Bavarskega dvora do Ajdov\xc5\xa1\xc4\x8dine, kjer je bila za\xc4\x8dasna prestopna postaja trolejbusov in tramvajev. Po ukinitvi tramvajskega prometa leta 1958 so progi zdru\xc5\xbeili v eno in nastala je trolejbusna proga \xc5\xa1t. 6 Vi\xc4\x8d \xe2\x80\x93 Je\xc5\xbeica._NEWLINE_Konec \xc5\xa1estdesetih so na progi ukinili trolejbuse in jih nadomestili z avtobusi. Leta 1974 so jo z Je\xc5\xbeice podalj\xc5\xa1ali do \xc4\x8crnu\xc4\x8d, po odprtju vzhodne ljubljanske obvoznice pa je bilo urejeno tudi novo ve\xc4\x8dje obra\xc4\x8dali\xc5\xa1\xc4\x8de na Dolgem mostu. Leta 1991 so bile po osamosvojitveni vojni ukinjene no\xc4\x8dne vo\xc5\xbenje po 24.00 (prej je bila zadnja vo\xc5\xbenja ob 1.00 zjutraj). 3. septembra 2001 so avtobusi pri\xc4\x8deli ustavljati na novem obra\xc4\x8dali\xc5\xa1\xc4\x8du ob parkiri\xc5\xa1\xc4\x8du na Dolgem mostu, kjer je bil kot prvi v Ljubljani \xc5\xbee na za\xc4\x8detku 90. let 20. stoletja vpeljan sistem Parkiraj in se pelji (P+R).  Novembra 2003 je bil obratovalni \xc4\x8das no\xc4\x8dnih prog poskusno podalj\xc5\xa1an do 0.30, julija naslednje leto pa so avtobusi zaradi premajhnega \xc5\xa1tevila potnikov v no\xc4\x8dnem \xc4\x8dasu obratovali spet po starem do 24.00. _NEWLINE_31. marca 2008 je sprva ob delavnikih pribli\xc5\xbeno vsak \xc4\x8detrti avtobus z Dolgega mosta nadaljeval vo\xc5\xbenjo do novega obra\xc4\x8dali\xc5\xa1\xc4\x8da Vnanje Gorice v ob\xc4\x8dini Brezovica. Podalj\xc5\xa1ek linije je bil ozna\xc4\x8den kot \xc5\xa1t. 6B \xc4\x8crnu\xc4\x8de \xe2\x80\x93 Vnanje Gorice. 6. decembra 2008 so na tej liniji zaradi ve\xc4\x8djega \xc5\xa1tevila potnikov uvedli obratovanje tudi ob sobotah, nedeljah in praznikih. 28. junija 2010 je bil zaradi redkej\xc5\xa1ega intervala obratovalni \xc4\x8das sorazmerno podalj\xc5\xa1an; prva odhoda z Bavarskega dvora proti kon\xc4\x8dnima obra\xc4\x8dali\xc5\xa1\xc4\x8dema sta ob 2.50 ob delavnikih ter sobotah in 3.50 ob nedeljah in praznikih; zadnja odhoda sta vselej ob 0.20. 16. januarja 2012 je bila trasa linije 6B podalj\xc5\xa1ana za 3 kilometre od Vnanjih Goric do Notranjih Goric, kjer sta bili vzpostavljeni tudi dve novi parkiri\xc5\xa1\xc4\x8di P+R. 1. februarja 2012 je bilo v Notranjih Goricah omogo\xc4\x8deno prestopanje na integrirani avtobusni liniji \xc5\xa1t. 43 (Notranje Gorice \xe2\x80\x93 Podpe\xc4\x8d \xe2\x80\x93 Preserje/Krimom) in 44 (Notranje Gorice \xe2\x80\x93 Podpe\xc4\x8d \xe2\x80\x93 Preserje/Krimom \xe2\x80\x93 Rakitna)._NEWLINE_1. maja 2014 je bila trasa linije \xc5\xa1t. 6B skraj\xc5\xa1ana od \xc4\x8crnu\xc4\x8d do Be\xc5\xbeigrada, postala pa je tudi samostojna linija, neodvisna od linije \xc5\xa1t. 6.\n_START_SECTION_\nRe\xc5\xbeim obratovanja\n_START_PARAGRAPH_\nLinija obratuje vse dni v letu, tj. ob delavnikih, sobotah, nedeljah in praznikih. Prva vo\xc5\xbenja avtobusov iz centra mesta (postajali\xc5\xa1\xc4\x8de Bavarski dvor) proti kon\xc4\x8dnima obra\xc4\x8dali\xc5\xa1\xc4\x8dema je od ponedeljka do sobote ob 2.50 (ob nedeljah in praznikih ob 3.50), zadnja vo\xc5\xbenja iz centra mesta pa je ob 0.20. Najpogosteje avtobusi vozijo ob delavni\xc5\xa1kih prometnih konicah.'